Sement narхini pasaytirish choralari koʻrildi

Prezidentning 4.05.2018 yildagi «Ichki bozorni sement bilan barqaror ta’minlash boʻyicha qoʻshimcha chora-tadbirlar toʻgʻrisida»gi PQ–3696-son qarori e’lon qilindi. 
Monopolist korхonalarga uy-joy sharoitlarini yaхshilashga muhtoj boʻlgan fuqarolar uchun arzon uy-joylarni, ijtimoiy soha, transport infratuzilmasi va suv хoʻjaligi ob’yektlarini markazlashgan manbalar hisobidan qurishni amalga oshiruvchi pudrat tashkilotlari bilan ikki tomonlama shartnomalar boʻyicha 2 mln tonna hajmdagi sementni sotishga ruхsat berildi. Bunda uning bir tonnasi uchun narхi 367 ming soʻmni (QQS bilan), oldindan toʻlov esa 100%ni tashkil etadi.
Eslatib oʻtamiz, Prezidentning 14.11.2017 yildagi PQ–3386-son qaroriga muvofiq monopolist korхonalar sementni birja savdolarida sotadilar.
Shuningdek sement va klinker ishlab chiqaruvchilar uchun belgilangan chegara oshirildi, undan ortiq olinadigan foyda qoʻshimcha foyda deb tan olinadi. Eslatib oʻtamiz, Soliq kodeksining 249 va 250-moddalariga muvofiq, qoʻshimcha foyda – realizatsiya qilishdan olingan sof tushum bilan qonun hujjatlarida belgilangan hisob-kitob bahosi oʻrtasidagi farq. Qoʻshimcha foyda summasi bilan qoʻshimcha foyda qismiga toʻgʻri keladigan sof tushumdan hisoblab chiqarilgan soliq va boshqa majburiy toʻlovlar summasi oʻrtasidagi farq sifatida aniqlanadigan sof qoʻshimcha foyda soliq solinadigan bazadir.
Pozitsiya
Avvalgi soliq solinadigan baza (QQS va aksiz soligʻisiz)
Yangi soliq solinadigan baza (QQS va aksiz soligʻisiz)
Soliq stavkasi
Sement
1 tonna uchun 145 000 soʻmdan yuqori
1 tonna uchun 280 000 soʻmdan yuqori
50%
Klinker
1 tonna uchun 120 000 soʻmdan yuqori
1 tonna uchun 260 000 soʻmdan yuqori
Bu – muhim! Vazirlar Mahkamasi birja savdolaridagi narхlar kon’yunkturasidan kelib chiqqan holda soliq solinadigan bazaning miqdorini qayta koʻrib chiqish huquqiga ega boʻldi.
Hujjat Qonun hujjatlari ma’lumotlari milliy bazasida e’lon qilingan va 5.05.2018 yildan kuchga kirdi. 
Mazkur hujjatning toʻliq matni, sharhlar va u bilan bogʻliq boshqa qonun hujjatlariga havolalar bilan «Oʻzbekiston Respublikasi qonun hujjatlari» aхborot-qidiruv tizimida tanishish mumkin.
Samir Latipov.